Artene er ofte store trær med brettrøtter, men noen er mindre trær, eller en sjelden gang busker. Bladene sitter spiralstilt, spredt eller motsatt. Slektsnavnet viser til at bladene ofte er samlet ytterst på greinene. De er avlange, elliptiske, omvendt eggformede eller runde; hårete eller glatte og ofte med hvite flekker av kalsiumoksalat. Blomsterstanden er en klase eller topp der tvekjønnede blomster sitter ved basis og reine hannblomster i spissen. Begerrøret har 4 eller 5 fliker. Kronblad mangler, og det er 8 eller 10 pollenbærere. Frukten er variabel, men den er ofte saftig og steinfruktaktig.